Hol deur die hopies! – Christastories
Hol deur die hopies!
Post author By Christa
5 Comments on Hol deur die hopies!
Ek het, soos waarskynlik baie mense, my huishou-gereedskap effens opgradeer tydens hierdie grendeltyd. My gewone besem het plek gemaak vir 'n deftige groenerige rubbermodel wat glo stof en hare aantrek soos 'n magneet. Ek het wel 'n baie sterk vermoede dat my huis-engel, Magdalena, dié groen gevaarte na die kas toe sal verban en sê die oue werk beter, net soos sy al met 'n hele versameling ander fênsie hulpmiddels gedoen het wat ek oor die jare aangeskaf het.
Nietemin, die vloer-towenaar werk myns insiens baie effektief. Ek staan elke keer verstom oor die hoeveelheid stof en hondehare wat my huis se vloere produseer. Ter versagting, hier bly 'n man wie se lewenstaak dit is om stof te maak (in die proses maak hy ook darem mooi en handige houtwerk-items!) en twee Pekingese wat baie lief is om buite te gaan modder of sand haal en dit dan oral in die huis te kom "neersit". En hulle hare is natuurlik ook 'n nimmereindigende verhaal.
Ek gee glad nie om nie, my drie huismaats se stowwe en hare vee ek met 'n glimlag op – vanoggend het Mika my juis ewe vrolik begelei met sy vrolike liedjie waarin hy plegtig verklaar dat big girls inderdaat beautiful is. So ek het heerlik agter my besem gedans en gesing, en elke keer as hy sing van die curves in all the right plaaa-ces!!!! het ek sommer ekstra flambojant my rubber-dansmaat oor die vloer geswaai.
Luister hierna en probeer om nie te glimlag nie!
Na my dans-sessie met die oulike Libanese Brit, het ek 'n paar stewige hopies op die vloer bymekaar gehad. Nou net vir die skoppie en klein besempie … maar toe ek my rug draai, besluit my getroue toesighouertjie, Liefie die kleinste Pekingese, dat haar mens-mamma darem nou nie die enigste verspotte wese in die huis kan wees nie. Soos blits woerts sy deur twee van my hopies, en laat verdwyn dit so te sê heeltemal. Wie kan nou raas as hierdie ogies vir jou kyk?
"Skuus, wou jy iets daarmee gedoen het?"
Terwyl ek die hopies gou weer bymekaarvee, besef ek dat Mika en Liefie my nou elkeen 'n belangrike les oor my gedagtewêreld geleer het: Eerstens moet ek onthou dat die meeste minder-lekker takies tóg met 'n glimlag afgehandel kan word. (Onthou Mary Poppins se Spoonful of Sugar…?) Sleepvoet is tog meer moeite as dans!
Tweedens: ek is heeltemal te lief daarvoor om nuttelose ou vuiligheid uit die verre én onlangse verlede se hoekies te gaan uitkrap en dit in hopies bymekaar te maak. Wat wil ek daarmee maak? Nee wat, ons het elkeen 'n Liefie-woef in ons lewens nodig wat baldadig deur daardie hopies hartseer kan hol sodat dit uitmekaarspat en sommer verdwyn!
As ons nie daardie skoppie en besempie gou genoeg in die hande kan kry om self onmiddellik daarvan ontslae te raak nie, moet ons elkeen 'n vrolike warrelwind van positiwiteit kry wat blitsvinnig daardie klein bergies verwyt, negatiwiteit, irritasie, selfbejammering, self-twyfel of watter vuilgoed ookal ons binnegoed ontsier, kan plat-hardloop!
Dankie, Mika en Liefie!
Writing about ordinary things that inspire me ...
← Slaap, of nee wag, wakker bly → Onkruid uitroei
5 replies on "Hol deur die hopies!"
Weereens skryf jy skitterend, Christa. Jy maak my ernstig jaloers, hoor.
Ag nee, Una. Jy vat weer altyd so diep aan my hartsnare en, die belangrikste, jy skryf prentjies in my kop in! 🌷
Christa. Baie mooi positief moet ditnonthou as ek weer hopies v d verlede by mekaar maak
Lekker geglimlag. Baie bekend.
Waaroor skryf ek?
Ons is almal omring deur min of meer dieselfde dinge, maar ons sien dit nie op dieselfde manier nie, omdat ons deur verskillende oë kyk. Ek skryf graag oor die dinge in my kop en hart, meestal geïnspireer deur elkedagse dinge en gebeure, herinneringe of verbeeldingsvlugte.